12. septembril kell 16, teatri 95. hooaja künnisel, avatakse Eesti Draamateatri jalutussaalides Maimu Vannase 100. sünniaastapäevale pühendatud näitus, kus teatrikülastajate ette tuuakse kunstniku kujundatud lavastuste ja filmide dekoratsiooni- ning kostüümikavandid kui ka esmakordselt tema rikkalik ja mitmekülgne maalilooming.
Maimu Vannas osales 67 lavamaailma loomisel nii Tallinna Riiklikus Draamateatris, Riiklikus Vene Teatris kui ka Vanalinnastuudios. Vannase lavakujundusi iseloomustavaks märksõnaks on elegantne väljapeetus, täpne ja peen detailitunnetus – tema loodud lavamaailmad pakkusid näitlejatele funktsionaalset tuge ja raamistust ning inspireerivat ja mugavat mänguruumi.
Eesti Teatri- ja Muusikamuuseumi Assauwe linnatornis on avatud teatrikunstnik Mari-Liis Küla 90. juubelile pühendatud näitus "Karakter värvis ja vormis". Näituse koostajaks on tänaseni tegusa juubilari kõrval praeguse aja üks hinnatumaid teatrikunstnikke Ene-Liis Semper.
Eesti Teatri- ja Muusikamuuseum tähistab 145-aastast laulu- ja tantsupidude traditsiooni lisaks näitusele ka oma kogude virtuaalse eksponeerimisega. See tähendab, et igal ühel on võimalik korrastatud ja avalikustatud kogusid muuseumide infosüsteemis MuIS lehitseda. I-VIII laulupeo materjalid on kättesaadavad koos Kanutis valminud digitaalsete kujutistega. Laulupeo aastaks on veebiväravas täiendatud laulupidude materjalidest ligi 5000 museaali.
Tiigi Seltsimaja ning Tartu Linnavalitsuse poolt välja antud album heidab laiema pilgu helilooja Miina Härmale (1864 - 1944), tema kaastegutsejatele ning ajale, milles ta elas. Rohkete fotodega kaunistatud albumi koostas Eesti Teatri- ja Muusikamuuseum koostöös kirjastusega SE&JS. Raamatu esmaesitlus toimus 30. mail 2014 Tartu Laulupeomuuseumis.
NUKU teatri, Eesti Lastekirjanduse Keskuse ja Eesti Teatri- ja Muusikamuuseumi koostöös toimub 2014. aasta sügisel mälumäng 5.-7. klassi õpilastele. Mõttemängu keskmes on sel aastal juubeleid tähistavad seiklusraamatud „Saladuslik saar“, „Huckelberry Finni seiklused“ ja „Džungliraamat“. Klassikaliste mälumänguküsimuste, loominguliste ülesannete, ristsõnade ja muude tegemiste käigus selgitatakse välja parimad Tallinna ja Harjumaa noored seikluslikud mälumängurid!
Näitus "Aja puudutus. Laulupeod läbi aegade" Tallinna Vanasadama Admiraliteedi basseini ääres - mai 2014 – aprill 2015
Näitusega tehakse suvise XXVI laulu- ja XIX tantsupeo auks läbilõige juba 145-aastasest laulu- ja tantsupidude traditsioonist. Peamiselt Eesti Teatri- ja Muusikamuuseumi kogudele tuginedes on loodud värvikas ja haaratav pilt traditsiooni kujunemisest ja muutumisest.